Þorsteinn Halldórsson hefur verið ráðinn landsliðsþjálfari kvennalandsliðs Íslands í fótbolta. KSÍ greindi frá ráðningunni í dag. Þorsteinn tekur við liðinu af Jóni Þór Haukssyni.
Þorsteinn hefur þjálfað kvennalið Breiðabliks frá árinu 2014, en þjálfaði áður karlalið Þróattar og Hauka. Hann gerði Breiðablik að Íslandsmeistara 2015, 2018 og 2020 og vann bikarmeistaratitilinn með liðið 2016 og 2018. Þá komust Blikar í 16-liða úrslit Meistaradeildar Evrópu haustið 2019 undir stjórn Þorsteins. Ásmundur Haraldsson sem spilaði með Þorsteini í Þrótti R. á sínum tíma verður aðstoðarlandsliðsþjálfari. Ásmundur var líka aðstoðarþjálfari landsliðsins þegar Freyr Alexandersson var landsliðsþjálfari. Ólafur Pétursson sem hefur verið markmannsþjálfari landsliðsins síðustu ár mun gegna þeirri stöðu áfram. Ólafur hefur jafnframt þjálfað með Þorsteini í Breiðabliki síðustu ár. Fyrstu landsleikir Íslands undir stjórn Þorsteins verða í febrúar. Þá spilar íslenska landsliðið þrjá leiki á sterku æfingamóti á móti Frakklandi, Sviss og Noregi. Þorsteinn verður formlega kynntur á blaðamannafundi eftir hádegi og mun þar veita sín fyrstu viðtöl sem landsliðsþjálfari.
Ekki er leikið á HM karla í handbolta í dag. Það varð hins vegar ljóst í gærkvöld hvaða lið leika til undanúrslita mótsins á morgun. Öll liðin fjögur sem eftir eru á mótinu hafa áður orðið heimsmeistarar. Frakkar sem unnu Ungverja í framlengdum leik í 8-liða úrslitum í gærkvöld munu mæta Svíum í undanúrslitum klukkan hálffimm á morgun. Frakkar hafa sex sinnum orðið heimsmeistarar en Svíar fjórum sinnum. Svíar burstuðu Katar í 8-liða úrslitunum í gærkvöld. Danir sem urðu heimsmeistarar í fyrsta sinn fyrir tveimur árum slógu Egypta út eftir tvíframlegndan leik og vítakeppni í gær. Þeir mæta Spánverjum í undanúrslitum klukkan hálfátta annað kvöld. Spánn sem tvisvar hefur orðið heimsmeistari vann Noreg í 8-liða úrslitunum í gærkvöld. Báðir undanúrslitaleikirnir verða sýndir á rásum RÚV á morgun.
Þorsteinn Halldórsson er nýr landsliðsþjálfari kvennalandsliðs Íslands í fótbolta. Hann hefur undanfarin ár stýrt kvennaliði Breiðabliks með góðum árangri.